இந்திய அனுமதி இலக்கத்தகடுகள்

இந்தியாவில் ஓட்டப்படும் அனைத்து தானுந்து ஊர்திகளுக்கும் அடையாளம் காட்டும் வண்ணம் அனுமதி இலக்கத்தகடுகள்  (உரிம எண்) வழங்கப்படுகின்றன. இந்த இலக்கத்தகடுகள் இன்றி வாகனம் ஓட்டுதல் சட்டத்திற்குப் புறம்பானதாகும். ஆங்கில வழக்காக நம்பர் பிளேட் என்பதும் பரவலாக பயன்பாட்டில் உள்ளது.  இந்த எண்கள் மாவட்ட அளவில் அந்தந்த மாநிலங்களின் வட்டாரப் போக்குவரத்து அலுவலகம் (RTO) வழங்குகிறது. இந்த இலக்கத் தகடுகள் வண்டியின் முன்புறத்திலும் பின்புறத்திலும் காட்சிப்படுத்தப்படுகின்றன. சி மாநிலங்களில் வாடகை வண்டிகளின் பக்கவாட்டிலும் இந்த எண்கள் காட்சிப்படுத்தப்பட வேண்டும். சட்டப்படி, அனைத்து தகடுகளும்  இலத்தீன் எழுத்துகள் மற்றும் அராபிய எண்ணுருக்கள் கொண்டு பொறிக்கப்பட வேண்டும்.  இவை இரவில் ஒளியூட்டப்பட வேண்டும் என்பதும்  பயன்படுத்தப்படும்  எழுத்துரு இன்ன அளவில் இருக்க வேண்டும் என்பதும் கூடுதல் விதிகளாகும்.  சிக்கிம் போன்ற சில மாநிலங்களில் வெளிமாநில இலக்கத்தகடுகள் கொண்ட ஊர்திகள் சில பகுதிகளுக்குச் செல்வது தடைபடுத்தப்படலாம்.

வடிவம்

இந்தியாவில் தற்போது ஆறு வகையான அனுமதி இலக்கத் தகடுகள் புழக்கத்தில் உள்ளன. மின்கலத்தில் இயங்கும் வாகனங்களுக்கு பச்சை நிற அனுமதி இலக்கத் தகடுகளை வழங்குவது குறித்து இந்திய அரசு பரிசீலித்து வருகிறது.
 சொந்த பயன்பாட்டுக்கான வண்டிகள் மற்றும் இருசக்கர வாகனங்களுக்கு வெள்ளை வண்ணப் பின்னணியில் கருமை வண்ண எழுத்துக்களால்  அனுமதி இலக்கத் தகடுகளை பொறிக்க வேண்டும். (காட்டாக TN 81 NZ 0025).
 வாடகை உந்துக்கள், சரக்குந்துகள் போன்ற வணிகப் பயன்பாட்டு வண்டிகள் மஞ்சள் வண்ணப் பின்னணியில் கருமை வண்ண எழுத்துக்களைக் கொண்டிருக்க வேண்டும்.  (காட்டாக, AP 32 VA 2223).
 ஓட்டுநர் இல்லாமல் வாடிக்கையாளரே தன் தேவைக்கு வாடகைக்கு எடுத்து ஓட்டும் வாடகை உந்துகளுக்கு கருப்பு வண்ணப் பின்னணியில் மஞ்சள் எழுத்துகளைக் கொண்டிருக்க வேண்டும் ( காட்டாக MH.41.UB.8192).
 வெளிநாட்டு தூதரக வண்டிகள் வெளிர்நீல பின்னணியில் வெள்ளை எழுத்துக்களைக் கொண்டிருக்கும். (காட்டாக 22 UN 14')
 இந்தியக் குடியரசுத் தலைவர் மற்றும் மாநில ஆளுநர்களின் அலுவல்முறைத் தானுந்துகளுக்கு இலக்கத்தகடுகள்  தேவையில்லை. மாற்றாக சிவப்புத் தகட்டில் தங்கத்தில் பொறிக்கப்பட்ட  இந்திய தேசிய இலச்சினையை  பயன்படுத்துகின்றனர்.
 இந்திய இராணுவ பயன்பாட்டுக்கான வாகனங்கள் பிரத்யேக எண்களைக் கொண்டவையாக இருக்கும். இதில் முதல் எழுத்து அல்லது மூன்றாம் எழுத்தில் மேல் நோக்கி அம்புக்குறி கொண்டதாயிருக்கும்
தற்போதைய வடிவம்
தற்போதைய இலக்கத் தகடுகளின் வடிவமைப்பு மூன்று பகுதிகளைக் கொண்டுள்ளது: 
 முதல் ஈரெழுத்துக்கள் வண்டி பதியப்பட்டுள்ள மாநிலத்தைக் குறிக்கிறது. 
 அடுத்த இரு இலக்கங்கள் மாவட்டத்தின் குறியீடு ஆகும். இது பொதுவாக உரிமத் தகடுகள் வழங்கும் வட்டாரப் போக்குவரத்து அலுவலகத்தைக் குறிக்கும்.  
 மூன்றாம் பகுதி   ஒவ்வொரு இலக்கத்தகட்டிற்கும் தனித்துவமான 4 இலக்கங்கள் உள்ள  எண்ணாகும். நான்கு இலக்கங்களும் முடிந்த பிறகு முதலில் ஒன்று பின்னர்  இரு எழுத்துக்கள்  முன்னொட்டாக வழங்கப்படுகின்றன.

மாநிலங்கள்
அனைத்து இந்திய மாநிலங்களும்  ஒன்றியப் பகுதிகளும் தங்களுக்கான ஈரெழுத்துக் குறியீட்டைக் கொண்டுள்ளன. இந்த முறை 1980களில் நடைமுறைக்கு வந்தது. அதற்கு முன்னதாக ஒவ்வொரு மாவட்டம்/வட்டாரப் போக்குவரத்து அலுவலகமும் தங்களுக்கான மூன்றெழுத்துக் குறியீட்டைக் கொண்டிருந்தன. இது மாநிலத்தை அடையாளப் படுத்தாமையினால் குழப்பங்கள் விளைந்தன. இதற்கான தீர்வாகவே மாநிலங்களுக்கான குறியீடும் சேர்க்கப்பட்டது. சில மாநிலங்களில் 1960 களில் நிலவிய (மகாராட்டிரம் - பம்பாய் மாகாணம் -  BMC, தமிழ்நாடு - மதராசு மாகாணம் -  MDR) இன்றும் செல்லுபடியாகும்.  

புதியதாக உருவாக்கப்பட்ட மாநிலங்களான உத்தராகண்டம், சத்தீசுகர்  சார்க்கண்ட் (முறையே உத்தரப் பிரதேசம், மத்தியப் பிரதேசம் மற்றும் பீகாரிலிருந்து பிரிந்தவை), தங்களுக்கான புதிய குறியீடுகளில் இலக்கத்தகடுகள் வழங்குகின்றன. இருப்பினும் முந்தைய மாநிலத்தின் வட்டார போக்குவரத்து அலுவலகத்தால் வழங்கப்பட்ட இலக்கத்தகடுகளும் இங்கு செல்லுபடியாகும்.  2007இல் உத்தராஞ்சல் என்றழைக்கப்பட்ட மாநிலம் உத்தராகண்டம்'' என மறுபெயரிடப்பட்டது.  எனவே மாநிலக் குறியீடும் UA இலிருந்து UK ஆக மாறியது.

ஈரெழுத்து மாநிலக் குறியீடுகள் பின்வருமாறு:

முன்னாள் குறியீடுகள் பின்வருமாறு: